പ്രത്യേക സേവനങ്ങളും ഫീച്ചറുകളും
ശക്തമായ സേവന മേഖലയും ഊർജ്ജസ്വലമായ പുതു സംരംഭക ആവാസവ്യവസ്ഥയും നിലനിൽക്കുന്നതിനാൽ ഗവണ്മെന്റ് ഇ-മാർക്കറ്റ്പ്ലേസിൽ  കേരളത്തിന് വലിയ സാധ്യതകളാണുള്ളത് : ശ്രീ എ വി മുരളീധരൻ, ഡെപ്യൂട്ടി CEO, GeM
GeM ‘സെല്ലർ സംവാദ്’ കൊച്ചിയിൽ സംഘടിപ്പിച്ചു
കൊച്ചി: 2022 സെപ്റ്റംബർ 19
ശക്തമായ സേവന മേഖലയും ഊർജസ്വലമായ പുതു സംരംഭക ആവാസവ്യവസ്ഥയും  നിലനിൽക്കുന്നതിനാൽ ഗവണ്മെന്റ് ഇ-മാർക്കറ്റ്പ്ലേസിൽ  കേരളത്തിന് വിപുലമായ സാധ്യതകളാണുള്ളത്. കേരളത്തിലെ 1,17,740 വ്യാപാരികളും സേവനദാതാക്കളും ഇതുവരെ GeMൽ രജിസ്റ്റർ ചെയ്തിട്ടുണ്ട്. പോർട്ടൽ ആരംഭിച്ചത് മുതൽ 2022 സെപ്തംബർ 11 വരെയുള്ള കാലയളവിൽ കേരളം 962 കോടി രൂപയുടെ ഉത്പന്നങ്ങളും സേവനങ്ങളും GeM വഴി സംഭരിച്ചിട്ടുണ്ടെന്ന് ഗവൺമെന്റ് ഇ-മാർക്കറ്റ്പ്ലേസ്  ഡെപ്യൂട്ടി CEO ശ്രീ എ വി മുരളീധരൻ പറഞ്ഞു. ഇന്ന് കൊച്ചിയിൽ സംഘടിപ്പിച്ച സെല്ലർ സംവാദത്തിൽ GeM ൽ രജിസ്റ്റർ ചെയ്ത കേരളത്തിൽ നിന്നുള്ള ചില വ്യാപാരികളുമായും മാധ്യമങ്ങളുമായും സംവദിക്കുകയായിരുന്നു ശ്രീ മുരളീധരൻ. GeM ഉം കൊച്ചിയിലെ പ്രസ് ഇൻഫർമേഷൻ ബ്യൂറോയും സംയുക്തമായാണ് പരിപാടി സംഘടിപ്പിച്ചത്
GeM പോർട്ടൽ കൂടുതൽ ഉപയോക്തൃ സൗഹൃദമാക്കുന്നതിന്, 2022 ഒക്ടോബർ മുതൽ മലയാളം ഉൾപ്പെടെ 12 ഭാഷകളിൽ സഹായവും പിന്തുണയും ലഭ്യമാക്കുന്ന ഒരു പ്രാദേശിക ഭാഷാ ഹെൽപ്പ് ഡെസ്ക് സജ്ജീകരിക്കുന്നുണ്ടെന്നും അദ്ദേഹം കൂട്ടിച്ചേർത്തു.
2017-ൽ വെറും 422 കോടി രൂപയുടെ സംഭരണ മൂല്യമുണ്ടായിരുന്ന, GeM ഇപ്പോൾ വളരെയധികം മുന്നോട്ട് പോയിട്ടുണ്ട്. 2021-22 സാമ്പത്തിക വർഷത്തിൽ GeM ഒരു ലക്ഷം കോടി രൂപ സംഭരണ മൂല്യമെന്ന നാഴികക്കല്ല് പിന്നിട്ട കാര്യം ശ്രീ മുരളീധരൻ ചൂണ്ടിക്കാട്ടി. സെല്ലർ സംവാദ് പോലുള്ള പരിപാടികളിലൂടെ ബോധവൽക്കരണം നടത്തി GeM ന്റെ അടിത്തറ വിപുലീകരിക്കാനാണ് ലക്ഷ്യമിടുന്നതെന്ന് ശ്രീ മുരളീധരൻ പറഞ്ഞു.
തപാൽ വകുപ്പുമായി GeM പോർട്ടൽ സംയോജിപ്പിച്ചതിലൂടെ സ്പീഡ് പോസ്റ്റ്, ബിസിനസ് പാഴ്സൽ സൗകര്യങ്ങൽ ഉറപ്പാക്കാനും പാക്കേജിംഗ്, ലോജിസ്റ്റിക്സ്, ഷിപ്പ്മെന്റ് എന്നിവയിൽ മികച്ച പിന്തുണ നൽകാനും സാധിച്ചിട്ടുണ്ടെന്ന് GeM-ന്റെ ഏറ്റവും പുതിയ സംരംഭങ്ങൾ വിശദീകരിക്കവേ അദ്ദേഹം ചൂണ്ടിക്കാട്ടി. സൂക്ഷ്മ ചെറുകിട ഇടത്തരം സംരംഭങ്ങളുടെ  രജിസ്ട്രേഷനായി സജ്ജമാക്കിയിട്ടുള്ള ഉദ്യം പോർട്ടലുമായും ഇതിനെ സംയോജിപ്പിച്ചിരിക്കുന്നു.
പ്രാദേശിക നെയ്ത്തുകാരും കരകൗശല വിദഗ്ധരും നിർമ്മിക്കുന്ന തദ്ദേശീയ ഉൽപന്നങ്ങളെ പിന്തുണയ്ക്കുന്നതിനായി GeM പ്രത്യേക ഉത്പന്ന വിപണന വിഭാഗം സൃഷ്ടിച്ചിട്ടുണ്ടെന്ന് ശ്രീ മുരളീധരൻ ചൂണ്ടിക്കാട്ടി. GeM ഓർഡറുകളുടെ മൂല്യം പരിഗണിച്ച് ഹ്രസ്വകാല വായ്പകൾ നൽകുന്നതിലൂടെ പ്രവർത്തന മൂലധനം ഫലപ്രദമായി വിനിയോഗിക്കാൻ വ്യാപാരികളെയും സേവനദാതാക്കളെയും GeM-SAHAY ആപ്പ് സഹായിക്കുന്നു.
തങ്ങളുടെ സംരംഭങ്ങൾ വിജയകരമാക്കുന്നതിൽ GeM വഹിച്ച വലിയ പങ്കിനെക്കുറിച്ച് ആശയവിനിമയത്തിനിടെ വ്യാപാരികളും സേവനദാതാക്കളും വാചാലരായി. ഇടപാടുകളിലും സമയബന്ധിതമായ പേയ്മെന്റ് സംവിധാനത്തിലും കൂടുതൽ സുതാര്യത പ്രദാനം ചെയ്യുന്ന ആധികാരികമായ പ്ലാറ്റ്ഫോമായ GeM, യുവാക്കൾക്കും പുതുസംരംഭകർക്കും അവസരങ്ങളുടെ പെരുമഴയാണ് പ്രദാനം ചെയ്യുന്നതെന്നും വ്യാപാരികളും സേവനദാതാക്കളും കൂട്ടിച്ചേർത്തു. കേരളത്തിലുടനീളമുള്ള 25-ലധികം വിൽപ്പനക്കാർ പരിപാടിയിൽ പങ്കെടുത്തു
ശ്രീമതി രശ്മി റോജ തുഷാര നായർ, ഡയറക്ടർ കൊച്ചി പിഐബി , ശ്രീമതി ഷാമില കെ വൈ മീഡിയ ആൻഡ് കമ്മ്യൂണിക്കേഷൻ ഓഫീസർ പിഐബി , GeMന്റെ
ബിസിനസ് ഫെസിലിറ്റേറ്റർ ശ്രീ മനേഷ് മോഹൻ എന്നിവരും ചടങ്ങിൽ പങ്കെടുത്തു.
ഗവൺമെന്റ് ഇ-മാർക്കറ്റ്പ്ലെയ്സ്  അഥവാ ദേശീയ പൊതു സംഭരണ പോർട്ടൽ ചരക്കുകളുടെയും സേവനങ്ങളുടെയും സംഭരണത്തിനായുള്ള ഒരു സമഗ്ര ഓൺലൈൻ സംഭരണ സംവിധാനമാണ്. പ്രധാനമന്ത്രി ശ്രീ നരേന്ദ്ര മോദിയുടെ മാർഗ്ഗനിർദ്ദേശത്തിൽ 2016 ഓഗസ്റ്റ് 9 നാണ് ഇത് ആരംഭിച്ചത്.
വിൽപ്പനക്കാർക്കിടയിൽ GeMന്റെ പുതിയ സവിശേഷതകളെയും പ്രവർത്തനങ്ങളെയും കുറിച്ച് അവബോധം സൃഷ്ടിക്കുന്നതിനായി 2022 സെപ്റ്റംബർ 14 മുതൽ 23 വരെ രാജ്യത്തുടനീളമുള്ള 29 സ്ഥലങ്ങളിൽ ‘സെല്ലർ സംവാദ്’ സംഘടിപ്പിക്കുന്നു.
GeM പ്ലാറ്റ്ഫോമിനെക്കുറിച്ചും അതിന്റെ സ്വഭാവത്തെക്കുറിച്ചും അതിന്റെ വ്യാപനത്തിന്റെ വ്യാപ്തിയെക്കുറിച്ചും പൊതുജന അവബോധം സൃഷ്ടിക്കാനും പ്രോഗ്രാം ലക്ഷ്യമിടുന്നു. 61,000 രജിസ്റ്റർ ചെയ്ത ഗവൺമെന്റ് ബയർമാരും 48.6 ലക്ഷം വിൽപ്പനക്കാരും സേവന ദാതാക്കളും GeM പ്രവർത്തനങ്ങളുടെ വലിപ്പവും അളവും സംബന്ധിച്ച വ്യാപ്തിക്ക് അടിവരയിടുന്നു
RRTN/SKY
(Visitor Counter : 43